ગ્રામ સંગઠનના પ્રખર પુરસ્કર્તા અને પ્રેરણાદાતા સંતબાલજી મહારાજના સંપર્કમાં આવ્યા પછી મુનિશ્રીની વાણી અને વિચારો સ્વર્ગસ્થશ્રીના હર્દયમાં ઊંડું સ્થાન પામ્યા અને એ પ્રેરણાથી પ્રેરાઈને બનાસકાંઠા જિલ્લામાં ગ્રામ સંગઠન ઊભું કરવાનો એમણે દ્રઢ નિર્ધાર કર્યો. આ માટે એમણે સમગ્ર જિલ્લાનો પ્રવાસ કરી ગામડાની જનતાને પોતાના હક્કો અને અધિકારો પ્રત્યે જાગ્રત કરી. એમના આ કાર્યમાં જિલ્લાના ખેડૂતોએ ખૂબ જ હૂંફ આપી- પરિણામે જિલ્લામાં એક અજોડ ખેડૂત સંગઠન ઊભું કરવામાં અને તે દ્વારા ખેડૂત જનતાના પ્રાણપ્રશ્નોને વાચા આપી. સરકારમાં તેની અસરકારક રજૂઆત કરી ખેડૂતોના પક્ષે ઉકેલ લાવવાના પ્રશ્નોના સંતોષકારક ઉકેલ લાવવામાં તેઓ યશભાગી બન્યા. એની સાથે સાથે જ ખેડૂતોને નૂતન ભારતમાં થઈ રહેલા વિકાસકાર્યોનો પ્રત્યક્ષ પરિચય કરાવવા ત્રણ વખત સમગ્ર ભારત દર્શનના પ્રવાસો યોજી એના ફળદાયી પરિણામો લાવવામાં સફળ રહ્યા.